Tiener ernstig beseer ná tref-en-trapArgieffoto (Foto: memyselfaneye, Pixabay) ŉ Tienermeisie is Maandagoggend ernstig beseer in ŉ tref-en-trap-voorval wat in die Sea View-woonbuurt in Durban plaasgevind het. Die voertuig het weggery sonder om stil te hou. Nqobile Gwala, woordvoerder van die polisie, sê die voertuig het die 13-jarige meisie getref nadat die bestuurder deur ŉ rooi verkeerslig op die hoek van Sarnia- en Sea View-weg gery het. Die voorval het omstreeks 07:00 plaasgevind. Garrith Jamieson, woordvoerder van Als Paramedics-nooddienste, sê met paramedici se aankoms op die toneel het hulle die meisie in ŉ kritieke toestand in die pad aangetref. Sy is op die toneel gestabiliseer voordat sy na ŉ hospitaal in Durban geneem is vir verdere mediese behandeling. Die polisie in Bellair ondersoek ŉ saak van roekelose en nalatige bestuur.